
Humanitarian operations represent a pressing requirement in peace, crisis and wartime and imply important efforts to alleviate human suffering and aid victims, based on solidarity, cooperation and partnership of national, supranational and international governance. Europe and the European law of human rights are often deeply involved in this common endeavor of the humankind, in particular when the human rights and fundamental freedoms seem to lose their importance or when easily violated. This is why the efforts to repress their violation and to better promote the respect of human dignity ought to increase in intensity.
Controlul jurisdicţional şi nejurisdicţional al respectării drepturilor omului fac parte din guvernarea europeană naţională şi supranaţională exercitată în situaţii de normalitate a relaţiilor sociale din cadrul comunităţilor umane. Atunci când acest tip de control nu-şi poate produce efectele în promovarea valorilor democraţiei, statului de drept şi libertăţilor fundamentale ori când el nu poate fi exercitat ca mecanism paşnic de soluţionare a litigiilor referitoare la drepturile omului şi se produc, în consecinţă, violări grave şi pe scară largă a demnităţii inerente fiinţelor umane, Europa nu ezită să organizeze operaţii umanitare pentru înlăturarea efectelor crizelor şi catastrofelor umanitare şi asistenţă umanitară a tuturor celor aflaţi în nevoie. Operaţiile umanitare europene se desfăşoară atât pe continentul nostru şi, mai ales, în afara Europei, şi aparţin fără îndoială şi ele dreptului european al drepturilor omului (DEDO), ca parte a dreptului internaţional al drepturilor omului (DIDO) şi dreptului internaţional umanitar (DIU). Înţelegerea fenomenului complex al operaţiilor umanitare europene presupune analizarea succesivă a următoarelor aspecte: definiţia şi caracteristicile operaţiilor umanitare; activităţile Consiliului Europei (CE) pe teren în statele sale membre; misiunile Organizaţiei pentru Securitate şi Cooperare în Europa (OSCE); Politica externă şi de securitate comună (PESC) a UE, precum şi operaţiile Uniunii Europene (UE) de gestionare civilă şi militară a crizelor.
1. Definiţia şi caracteristicile operaţiilor umanitare
Limbajul cotidian şi cel de specialitate politico-juridic s-a îmbogăţit în ultimii ani cu noţiuni şi expresii noi precum: catastrofă umanitară şi dezastru umanitar; asistenţă umanitară şi personal umanitar; ajutor umanitar şi operaţii umanitare; misiuni şi culoare umanitare; desant umanitar şi transporturi umanitar; tragedie, criză şi intervenţie umanitară; standarde umanitare; drept umanitar. Toate acestea reflectă situaţii de urgenţă care se pot ivi în comunităţile umane, în care este deosebit de important ca oamenii aflaţi în nevoie din cauza catastrofelor naturale sau provocate prin activităţile umane, a conflictelor armate internaţionale şi fără caracter internaţional, să fie ajutaţi să depăşească momentul de criză prin diminuarea efectelor dezastrului la care au fost supuşi, prin alinarea suferinţelor victimelor şi prin furnizarea de condiţii fundamentale de supravieţuire. 30 Operaţiile umanitare reprezintă o necesitate stringentă atât în situaţii de pace cât şi în situaţii de criză ori în timp de război şi implică eforturi de ajutor a victimelor, bazate de multe ori pe solidaritate, pe cooperare şi colaborare a guvernării naţionale, supranaţionale, internaţionale şi globale. Europa şi dreptul european al drepturilor omului sunt adesea profund implicate în acest efort comun al umanităţii, mai ales că în astfel de situaţii drepturile şi libertăţile fundamentale ale omului par să-şi diminueze importanţa, astfel încât sunt încălcate cu uşurinţă ceea ce presupune sporirea eforturilor pentru reprimarea violărilor la adresa acestora şi promovarea cu mai multă fermitate a respectării demnităţii inerente fiinţei umane.
În dispoziţiile Tratatului de la Lisabona din 2008 referitoare la politica UE de securitate şi apărare comună se arată că între operaţiile europene din acest domeniu se includ şi „misiunile umanitare şi de evacuare” 31 , iar în Planul de acţiune cu principalele sarcini ale CE din 2005 se solicită statelor membre „să respecte drepturile omului şi să protejeze victimele în lupta împotriva terorismului” 32 , în timp de în Declaraţia Summit-ului NATO de la Bucureşti din 2008 au existat referiri la „planificarea urgenţelor civile” şi la activitatea Centrului Euroatlantic de Coordonare a Răspunsului la Dezastre 33 ; de asemenea, în Codul de conduită al OSCE din 1994 privind aspectele politico – militare ale securităţii se recomandă „colaborarea statelor în sprijinirea asistenţei umanitare pentru a uşura suferinţele populaţiei civile, inclusiv prin facilitarea deplasării personalului şi a resurselor destinate acestuia” 34 pentru ca în strategiile naţionale de apărare ale statelor europene să se evidenţieze necesitatea participării la „misiunile şi operaţiile de apărare colectivă, prevenirea conflictelor, managementul crizelor, intervenţia umanitară, sprijin pentru stabilizare şi reconstrucţie” 35 . Această concepţie asupra operaţiilor umanitare, apărută iniţial în cadrul ONU, se va generaliza spre sfârşitul ultimului deceniu al secolului XX şi va cuprinde şi dreptul de intervenţie umanitară, generând dezbateri viu disputate î cadrul unor organizaţii internaţionale neguvernamentale precum Comitetul Internaţional al Crucii Roşii (CICR) sau Institutul Internaţional de Drept Umanitar (IIDU) în cadrul cărora persistă şi astăzi sentimentul că includerea aspectelor de asistenţă umanitară în acţiunile guvernamentale de forţă publică compromite imparţialitatea acordării ajutoarelor umanitare şi ratează asigurarea satisfacerii nevoilor catastrofelor umanitare. 36
Preluând elementele din diferitele feluri de definire a operaţiilor umanitare am putea spune că acestea reprezintă misiunile desfăşurate în context naţional şi internaţional pentru alinarea suferinţelor umane în circumstanţe în care autorităţile naţionale din zonă sunt incapabile sau nu au voinţa de a acorda sprijinul adecvat populaţiei care a devenit victima unui dezastru natural sau provocat de om, unor situaţii endemice ce produc efecte negative asupra felului de a trăi demn (foametea, bolile, sărăcia), unor efecte ale uzului de forţă militară la nivel intern şi internaţional, în special ale conflictelor armate caracterizate întotdeauna prin violenţă sau ale violării drepturilor omului în orice situaţi; ele se pot desfăşura în contextul operaţiilor de implementare a păcii, constând în asistenţă umanitară, ajutor în caz de dezastru şi protecţia libertăţilor fundamentale şi a demnităţii umane în timp de pace, criză şi război. Este evident că prin operaţii umanitare europene înţelegem desfăşurarea acestui gen de misiuni de gestionare a crizelor umanitare prin intermediul statelor şi organizaţiilor europene, indiferent de teritoriul pe care se desfăşoară, inclusiv şi, mai ales, în afara continentului nostru, acolo unde se produc catastrofe umanitare şi viaţa oamenilor e în pericol. 37
Concluzionând, se pot evidenţia următoarele caracteristici ale operaţiilor europene: desfăşurarea lor sub forma misiunilor de gestionare militară şi civilă a crizelor dar şi ca intervenţii de asistenţă umanitară în timp de pace, la dezastru, precum şi la misiuni de protecţie în timp de conflict armat, pentru a evita pierderile şi pagubele civile excesive; necesitatea cooperării dintre autorităţile publice şi organismele umanitare civile naţionale şi europene; subiectul pasiv al acestora, adică fiinţele umane de oriunde, afectate de calamităţi şi catastrofe naturale ori de război,caz în cate vorbim de protecţia răniţilor, bolnavilor, refugiaţilor, populaţiei civile şi personalului umanitar; obiectivul de atenuare a suferinţelor umane ca şi prevenirea acestora şi înlăturarea pagubelor provocate de dezastre în toate situaţiile de pericol la adresa existenţei indivizilor şi comunităţilor umane. Putem adăuga şi faptul că în era globalizării s-au globalizat şi operaţiile umanitare, în sensul că dacă până de curând ele erau o atribuţie a autorităţilor locale, regionale şi naţionale, în zilele noastre avem de a face cu operaţii umanitare europene, integrate şi multilaterale în care găsim trimiteri la acest gen aparte de protecţie a drepturilor omului, astfel încât fac parte şi ele din DEDO. 38 La toate acestea, statele şi organizaţiile europene desfăşoară operaţii umanitare şi pe cont propriu, un exemplu în acest sens fiind cele ale Consiliului Europei.
2. Misiunile OSCE
De cel puţin două decenii, OSCE joacă un rol cheie în dezvoltarea societăţii şi a stabilităţii continentului nostru, în toate demersurile acestora, inclusiv în cea umanitară, în nenumărate rânduri, şefii de state şi de guverne ale celor 56 de state membre exprimându-şi hotărârea de a continua eforturile de îmbunătăţire a eficienţei organizaţiei ca instrument operaţional de alertă timpurie, prevenire a conflictelor, gestionarea crizelor şi reabilitare post-conflict; în această direcţie, mecanismele dimensiunii umane au extins cadrul operaţional al OSCE la promovarea şi respectarea drepturilor omului, mai ales prin dezvoltarea Biroului pentru Instituţii Democratice şi Drepturile Omului (BIDDO), crescând implicarea sa în activitatea desfăşurată de Consiliul Permanent şi de către misiunile pe teren şi extinzând cooperarea cu acele organizaţii şi instituţii internaţionale şi europene având preocupări în domeniul dimensiunii umane, aşa cum a fost cazul Kosovo, Moldova sau Georgia 39 . Stabilirea faptelor, raportarea acestora către organele decizionale sau misiunile de experţi reprezintă esenţa unor operaţii ale OSCE desfăşurate pe termen scurt, pentru a investiga cazuri particulare de natură militară sau umanitară, cum au fost, spre exemplu, misiunile exploratorii desfăşurate conform mecanismului adoptat de OSCE la Moscova, în Croaţia, Estonia şi Moldova. Ele pot preceda, câteodată, misiunile desfăşurate pe termen lung în care Preşedintele în exerciţiu al OSCE însărcinează un reprezentant special al său cu atribuţii de investigare a situaţiei, diplomaţie preventivă, gestionare a crizelor şi reabilitare post-conflict, după cum a fost cazul particular, spre exemplu, al fostei Iugoslavii, Georgiei şi Ceceniei 40 .
Misiunile OSCE au fost generate de necesitatea mai multor situaţii conflictuale din interiorul a douăzeci de ţări, unele dintre acestea degenerând în timp spre războaie tragice şi sângeroase, în care violarea drepturilor umane cele mai elementare era regula; mai mult decât ONU, NATO, UE sau CE, organizaţia responsabilă cu securitatea, cooperarea şi umanitarismul de la Vancouver la Vladivostok părea aptă să intervină prompt şi eficace, cu oameni puţini dar cu instituţii de încredere şi autoritate, precum Consiliul Permanent de la Viena, care se reunea în fiecare joi la nivel de ambasadori, Preşedintele în exerciţiu şi Troika, care şi-au asumat adesea iniţiative operaţionale fără condiţia consensului existent la nivelul Consiliului Ministerial, Reprezentanţii Personali ai Preşedintelui în exerciţiu şi şefii de misiune care, cu toţii, au contribuit la avertizarea timpurie a ameninţărilor, prevenirea conflictelor şi managementul crizelor. Aşa se face că, prin BIDDO şi prin Înaltul Comisar pentru Minorităţi Naţionale (ÎCMN), OSCE a jucat un rol semnificativ în limitarea violării drepturilor omului ori în crearea unei păci sustenabile în fosta Uniune Sovietică, unde puţine instituţii europene au putut interveni. Mandatul misiunilor umanitare ale OSCE a constat de multe ori în stabilirea contactelor dintre părţile aflate în conflict şi determinare a dialogului dintre acestea în timp ce alte misiuni, ca cele din fost Republică Iugoslavă aveau rolul de a supraveghea aplicarea sancţiunilor OSCE faţă de Serbia şi Muntenegru (între timp Muntenegru s-a separat de Serbia). Cu toată diversitatea situaţiilor din teren şi dincolo de mandatul strict primit de la organele decizionale, nu există misiune a OSCE fără probleme ale Dimensiunii Umane, promovarea drepturilor omului, a democraţiei şi a statului de drept fiind elemente esenţiale şi indispensabile în obţinerea încrederii şi succesului, domeniul pentru care în fiecare misiune există un punct de contact special iar BIDDO şi ÎCMN îşi aduc tot sprijinul. De asemenea, atât în cele 7 misiuni deja încheiate cât şi în cele 18 actuale din Europa de Est, Caucaz şi Asia Centrală, OSCE a acoperit toate etapele managementului conflictelor, de la prevenirea acestora (Estonia, Letonia, Belarus, Kosovo, Macedonia şi Ucraina), gestionarea crizelor şi rezolvarea conflictelor (Georgia, Moldova, Tadjikistan, Cecenia, Nagorno-Karabach), până la reabilitarea post conflict (Bosnia, Kosovo, Croaţia, Albania) 41 .
În ceea ce ne priveşte putem exemplifica asupra aspectelor umanitare ale OSCE, comune tuturor misiunilor sale, prin prezentarea succintă a operaţiilor desfăşurate succesiv în Kosovo. Prima misiune în această zonă a fost decisă de Comitetul Înalţilor Funcţionari (din 1995, Consiliul Superior) în august 1992 şi s-a concretizat prin semnarea, în octombrie, a unui Memorandum de Înţelegere cu Belgradul pentru a promova dialogul între autorităţile iugoslave şi reprezentanţii populaţiei din Kosovo, Sandjek şi Voivodina (în fiecare din aceste regiuni existând baze distincte ale misiunii); mandatul umanitar a constat în colectarea informaţiilor relevante legate de violarea drepturilor omului şi a libertăţilor fundamentale, promovarea soluţiilor la aceste probleme, asistenţa cu privire la legislaţia drepturilor omului, protecţia minorităţilor, libertatea mijloacelor de informare în masă şi alegerile democratice, misiunile fiind retrase în iulie 1993, după refuzul autorităţilor iugoslave de a prelungi Memorandumul de Înţelegere, cu toate insistenţele Consiliului Permanent de a-l prelungi, care le va închide oficial abia în 2001. De fapt, după escaladarea conflictului interetnic în 1997-1998 care atrage atenţia comunităţii internaţionale asupra unei posibile repetări a războiului din Bosnia, Consiliul permanent al OSCE reuşeşte, în octombrie 1998, să semneze o înţelegere cu R.F.Iugoslavia în care se stabilesc bazele unei a doua operaţiuni; Misiunea de Verificare în Kosovo (KVM) la care este angajată să participe şi România 42 , în îndeplinirea mandatului dat de Rezoluţia nr.1199 a CSONU ce includea şi un Acord între KVM şi NATO asupra priorităţilor de verificare terestră şi aeriană, având ca obiective, între altele, informarea asupra abuzurilor la care era supusă populaţia civilă de către personalul poliţiei sau al armatei iugoslave, facilitarea întoarcerii persoanelor strămutate şi acordarea asistenţei umanitare precum şi asigurarea accesului CICR la persoanele deţinute; desfăşurată în condiţiile unor atacuri sporadice ale albanezilor împotriva autorităţilor şi ale represaliilor sârbeşti concretizate prin folosirea disproporţionată a forţei, cea mai amplă misiune a OSCE(1400 membri cu 400 vehicule) va fi retrasă din Kosovo la 20 martie 1999, cu 4 zile înainte de începerea campaniei de 78 de zile a NATO de bombardamente în Iugoslavia (inclusiv Kosovo) pentru rezolvarea crizei umanitare prelungite din zonă, la terminarea bombardamentelor s-a adoptat Rezoluţia 1244 din 10 iunie 1999 prin care se decide mandatul unei forţe internaţionale militare şi civile, în cadrul căreia OSCE va crea cea de-a treia sa misiune a sa în Kosovo cu obiective de reconstrucţie instituţională în materia resurselor umane, drepturilor omului, democratizării şi guvernării prin instruirea, consilierea şi monitorizarea autorităţilor locale cu atribuţii în protecţia drepturilor omului dar şi educarea populaţiei în spiritul cunoaşterii şi înţelegerii marilor valori europene ale demnităţii umane. Această ultimă operaţie umanitară a OSCE se va încheia în 2008 când Misiunea Naţiunilor Unite în Kosovo va înceta, sarcinile sale fiind preluate de către UE în operaţia EULEX de consolidare a democraţiei, statului de drept şi drepturilor omului, în condiţiile în care fosta provincie iugoslavă şi-a declarat unilateral independenţa, recunoscută de unele state europene şi intenţionează acum să adere şi la OSCE 43 .
3. Politica Externă şi de Securitate Comună a UE (PESC)
În sistemul de guvernare supranaţională al UE, protecţia drepturilor fundamentale nu este doar o problemă comunitară internă ci şi una a politicii externe şi de securitate comune. Până la Tratatul de a Maastricht din 1993 nu se cristalizase pe deplin nici principiul respectării drepturilor omului şi nici coordonatele unei politici externe şi de securitate 44 . Intr-adevăr, potrivit art.10A din Tratatul Uniunii Europene, aşa cum a fost modificat la Lisabona, „acţiunea Uniunii pe scena internaţională are la bază principiile care au inspirat crearea, dezvoltarea şi extinderea sa şi pe care intenţionează să le promoveze în lumea întreagă: democraţia, statul de drept, universalitatea şi indivizibilitatea drepturilor omului şi a libertăţilor fundamentale, respectarea demnităţii umane, principiile egalităţii şi solidarităţii precum şi respectarea principiilor Cartei ONU şi a dreptului internaţional”; în realizarea acestui deziderat Uniunea defineşte strategii comune şi desfăşoară politici şi acţiuni comune atât în domeniul diplomaţiei cât şi al securităţii, ambele domenii conţinând şi aspecte umanitare. De asemenea, în conformitate cu art.10B al TUE, competenţa de a identifica interesele şi obiectivele strategice ale UE revine Consiliului European în toate domeniile acţiunii externe şi de securitate, deciziile sale referindu-se la relaţiile UE cu o ţară sau o regiune ori la o anumită tematică, inclusiv de natură umanitară, ele fiind puse în aplicare de Înaltul Reprezentant al UE pentru
afaceri externe şi de statele membre, celelalte instituţii comunitare având roluri specifice în acest domeniu; Secretar General al Consiliului, Preşedinte al Consiliului Afacerilor Externe şi vicepreşedinte al Comisiei, Înaltul Reprezentant reprezintă UE în chestiunile referitoare la diplomaţie şi apărare, fiind susţinut în exercitarea mandatului său atât de un serviciu european pentru acţiunea externă cât şi de organisme europene specializate în domeniul securităţii (Agenţia Europeană de Apărare, Comitetul Politic şi de Securitate, Comitetul Militar, Statul Major al UE). Cu toate aceste dezvoltări instituţionale, domeniul PESC rămâne în esenţa sa diferit de cel comunitar, fiind în esenţa sa încă la nivel guvernamental, Consiliul putând încredinţa realizarea unei misiuni externe, de securitate sau umanitare unui grup de state membre care pot stabili între ele o cooperare structurată permanentă în cadrul UE 45 .
De fapt, unele acţiuni cu caracter umanitar se desfăşoară şi în interiorul UE din moment ce principiul respectării drepturilor fundamentale stă la baza organizării şi funcţionării guvernării europene supranaţionale, statele membre şi Uniunea partajându-şi competenţele în domenii precum: politicile sociale; coeziunea economică, socială şi teritorială; mediul; protecţia consumatorului; spaţiul de libertate; securitate şi justiţie; obiectivele comune de securitate în materie de sănătate publică. Iar în domeniile cooperării pentru dezvoltare şi ajutorului umanitar 46 , Uniunea dispune de competenţă pentru a întreprinde acţiuni şi a duce o politică comună, fără ca exercitarea acestei competenţe să poată avea ca efect lipsirea statelor membre de posibilitatea de a-ţi exercita propria competenţă. De asemenea, potrivit art.2E din Tratatul privind funcţionarea UE, Uniunea este competentă să desfăşoare acţiuni de sprijinire, de coordonare sau completare a acţiunii statelor membre, prin finalitatea lor europeană, astfel de acţiuni având loc şi în următoarele domenii de interes umanitar: protecţia şi îmbunătăţirea sănătăţii umane; cultura; educaţia, formarea profesională, tineretul şi sportul; protecţia civilă, cooperarea administrativă. Spre exemplu, referitor la protecţia civilă, art.176C din Tratatul de funcţionare a Uniunii Europene (TFUE) stipulează că Uniunea
încurajează cooperarea între statele membre pentru a spori eficacitatea sistemelor de prevenire a catastrofelor naturale sau provocate de om şi de protecţie împotriva acestora 47 .
În condiţiile expuse mai sus, nu este deloc exagerat să spunem că, pe lângă politica internă unională de guvernare a drepturilor omului prin măsuri de control parlamentar, jurisdicţionale, administrative şi poliţieneşti, s-a constituit şi o adevărată politică externă şi de securitate a UE, de promovare a principiului respectării drepturilor şi libertăţilor fundamentale în întreaga lume. Această politică europeană comună îşi asumă adesea, în mod deliberat, responsabilitatea de a influenţa politicile altor state în materia drepturilor omului, în mod direct sau prin intermediul organizaţiilor internaţionale, rezoluţiile acestora din urmă fiind adesea influenţate de propunerile europene pertinente, chiar dacă sunt prezentate de statele europene şi nu de instituţiile UE; geometria internaţională deosebit de complexă a drepturilor omului se concretizează mai eficace sub efectul propunerilor rezultate din experienţa guvernării europene, mai ales că dreptul internaţional al drepturilor omului, bazat pe Carta ONU, este pe deplin compatibil cu DEDO şi constituie, la rândul său, o sursă de legitimitate pentru acesta. Cu toate acestea, specialiştii au remarcat că emergenţa PESC în materia drepturilor omului, se confruntă adesea cu obstacole particulare rezultate din politicile externe şi de securitate ale statelor naţionale, manifestate atât pe parcursul negocierilor diplomatice cât şi a acţiunilor bazate pe utilizarea forţei militare, care dovedesc că nu întotdeauna este facil să-i faci pe toţi actorii internaţionali să accepte valorile europene ale drepturilor fundamentale 48 . Forţa argumentativă a politicii europene în acest domeniu se sprijină, însă, nu numai pe invocarea valorilor ci şi pe realitatea respectării drepturilor omului în spaţiul UE dar şi a drepturilor cetăţenilor europeni în străinătate, prin mijloacele protectoare diplomatice 49 ori, la nevoie, prin utilizarea forţei în conformitate cu principiile unanim admise ale dreptului internaţional, în cadrul unor adevărate operaţii umanitare desfăşurate în contextul noilor ameninţări ale secolului XXI.
4. Acţiunile europene umanitare în cadrul operaţiilor UE de gestionare militară şi civilă a crizelor
După cum menţionam deja anterior, PESC se concretizează în diplomaţie şi politica de securitate; de altfel, încă în 1993 în Tratatul Uniunii Europene (TUE) art.11 preciza: „competenţa Uniunii în materie de PESC include toate domeniile politicii externe, precum şi toate chestiunile referitoare la securitatea Uniunii, inclusiv la definirea treptată a unei politici de apărare comune care poate conduce la o apărare comună.” Acest text încerca să revitalizeze intenţiile tratatului eşuat în 1954 asupra Comunităţii de Apărare şi se va materializa în realităţile guvernării europene abia după Tratatul de la Nisa când s-a reuşit instituţionalizarea şi operaţionalizarea obiectivelor PESC. În acelaşi sens se pronunţă şi art.28A din TUE aşa cum a fost modificat la Lisabona: „politica de securitate şi apărare comună face parte integrantă din PESC (şi) asigură Uniunii o capacitate operaţională bazată pe mijloace militare şi civile (la care) Uniunea poate recurge în cadrul misiunilor în afara Uniunii pentru a asigura menţinerea păcii, prevenirea conflictelor şi întărirea securităţii internaţionale”; pe de altă parte, par.7 al art.28A precizează că în cazul în care un stat membru ar face obiectul unei agresiuni armate pe teritoriul său, celelalte state membre sunt obligate să-i acorde ajutor şi asistenţă prin toate mijloacele de care dispun, în conformitate cu art.51 din Carta ONU, ceea ce nu aduce atingere caracterului specific al politicii de securitate şi apărare a anumitor state membre, toate angajamentele şi cooperarea în acest domeniu fiind conforme cu angajamentele asumate în cadrul NATO, care rămâne pentru statele membre ale acestei organizaţii fundamentul apărării lor colective şi cadrul de punere în aplicare a acesteia.
Semnificaţia filozofiei textului respectiv rezidă în faptul că, astfel, s-au delimitat competenţele dintre cele două organizaţii de securitate, facilitându-se exprimarea identităţii europene de securitate şi apărare, în sensul că NATO va avea responsabilitatea apărării Europei prin acţiuni colective de utilizare a forţei militare (ceea ce nu înseamnă că, potrivit noului său concept strategic, nu poate desfăşura şi operaţii de stabilitate şi sprijin, inclusiv în domeniul acordării asistenţei umanitare) în timp ce UE va fi datoare să planifice şi să desfăşoare operaţiile de răspuns la crize în care accentele cad pe aspectele diplomaţiei preventive şi ajutorului umanitar mai mult decât pe cele pur militare. Într-adevăr, art.28B al textului TUE modificat la Lisabona prevede: „Misiunile Politicii de Securitate şi Apărare Comună (PSAC) în cadrul cărora Uniunea poate recurge la mijloace civile şi militare, includ acţiunile comune în materie de dezarmare, misiunile umanitare şi de evacuare, misiunile de consiliere şi de asistenţă în probleme militare, misiunile de prevenire a conflictelor şi de menţinere a păcii, misiunile forţelor de luptă pentru gestionarea crizelor, inclusiv misiunile de restabilire a păcii şi operaţiile de stabilizare după încetarea conflictelor, toate aceste misiuni putând contribui la combaterea terorismului, inclusiv prin sprijinul acordat ţărilor terţe în combaterea terorismului pe teritoriul acestora”. Deciziile privind misiunile respective, definind obiectivele şi întinderea acestora, precum şi condiţiile generale de punere în aplicare se iau de către Consiliul UE iar Înaltul Reprezentant pentru PESC, sub autoritatea Consiliului şi în contact strâns şi permanent cu Comitetul Politic şi de Securitate, supraveghează coordonarea aspectelor civile şi militare ale acestor operaţii.
La baza sistemului PSAC stă Strategia Europeană de Securitate (SES) adoptată în 2003 şi denumită „Strategia Solana” (după numele primului ÎRPESC) care direcţionează eforturile celor 27 de state membre spre dezvoltarea culturii strategice pentru protecţia rapidă a securităţii, la nevoie chiar prin „intervenţie robustă”; cheltuind mai mult de 200 miliarde de euro pentru apărare şi dispunând de 2 milioane de oameni în forţele armate ale celor 27 de state membre, la care se adaugă şi contribuţii ale Comisiei Europene pentru Cheltuielile Comune, UE îşi propune să fie capabilă să susţină simultan câteva operaţii pentru care se cer capacităţi militare şi civile de reacţie rapidă, fiind necesar ca structurile sale să devină forţe mai flexibile şi mai mobile, capabile să se confrunte cu ameninţările iar resursele alocate acestui obiectiv să fie suficiente şi utilizate mai eficient, Strategia evidenţiind necesitatea creşterii coerenţei şi sinergiei dar şi comunicării între diferitele capabilităţi militare şi civile, inclusiv cu cele poliţieneşti, administrative, juridice şi diplomatice, astfel încât drepturile omului să fie bine apărate când sunt în pericol oriunde în lume 50 . În implementarea SES, Planul de acţiune pentru aspectele civile ale PESA, adoptat de Consiliul European de la Bruxelles din iunie 2004, prevede că gestionarea civilă a crizelor include patru tipuri de misiuni şi anume: de poliţie, stat de drept, administraţie civilă şi protecţie civilă. În ceea ce priveşte misiunile de gestionare civilă a crizelor, documentul intitulat „Obiectivul global 2010”, adoptat de Consiliu în mai 2004, prevede că statele europene s-au angajat să fie în măsură să reacţioneze militar la o criză printr-o acţiune rapidă şi decisivă, aplicând o abordare foarte coerentă asupra întregului evantai de operaţii de gestionare a crizelor prevăzut de TUE, de la misiunile umanitare şi evacuare până la operaţiile de dezarmare comune şi de asistare a statelor terţe în lupta contra terorismului şi în reformele în materie de securitate, inclusiv menţinerea, restabilirea şi reconstrucţia păcii 51 .
Aspectele conceptuale, instituţionale şi organizaţionale ale acţiunilor umanitare ale PESA s-au concretizat în 10 ani 52 în 24 de misiuni şi operaţii desfăşurate în Europa, Africa, Orientul Mijlociu şi Asia, 7 din acestea fiind de gestionare militară a crizelor (dintre care 4 încheiate şi 3 în desfăşurare: EUFOR ALTHEA în Bosnia, EUFOR CIAD/Republica Central-africană şi EUNAVFOR ATALANTA în Somalia), iar 17 pentru managementul civil al crizelor, dintre care mai sunt în actualitate 11, şi anume: misiunea de poliţie în Bosnia (EUPM BiH, declanşată în 2003); misiunea de instruire a poliţiei în Kosovo (EUPT, din 2006); misiunea de asistenţă la frontiera dintre Moldova şi Ucraina (EUBAM, din 2005); misiunea stat de drept în Kosovo (EULEX, din 2008, conexată cu misiunea EUPT şi fiind cea mai largă operaţie civilă lansată sub auspiciile PSAC); misiunea de monitorizare în Georgia (EUMM, din 2008); misiunea de poliţie în R.D.Congo (EUPOL, din 2007); misiunea de reformă a sectorului de securitate în Guineea Bissau (din 2008); misiunea de poliţie şi stat de drept în Teritoriile Palestiniene (EUPOL – COPPS, din 2006); tot în Teritoriile Palestiniene, misiunea de asistenţă la frontieră (EUBAM Rafah, din 2005); misiunea integrată stat de drept în Irak (EUJUST LEX, din 2005) şi misiunea de poliţie cu aspecte stat de drept în Afganistan (EUPOL, din 2007). Pentru exemplificarea caracterului umanitar al acestor operaţii europene, putem evidenţia mandatul misiunii EUFOR CIAD/RCA acordat de către CSONU şi anume: a contribui la protecţia civililor în pericol, în special a refugiaţilor şi persoanelor dislocate; facilitarea transporturilor cu ajutoare umanitare şi libera circulaţie a personalului umanitar pentru a contribui la ameliorarea securităţii în zona de operaţii; a contribui la protecţia personalului, clădirilor, instalaţiilor şi materialului ONU şi asigurarea securităţii şi libertăţii de circulaţie a personalului propriu al ONU şi al celui asociat 53 . Celelalte misiuni au obiective umanitare mai mult sau mai puţin asemănătoare, cum ar fi: stoparea violărilor drepturilor omului şi dreptului internaţional umanitar, reîntoarcerea refugiaţilor şi reducerea tensiunii (EUMM Georgia); oferirea expertizei europene în domeniul politici, instanţelor judiciare, stat de drept, drepturile omului şi egalitatea sexelor (EUPOL R.D.Congo); reformarea sistemului de poliţie prin consiliere, monitorizare şi instruire în domeniul drepturilor omului, investigaţiilor penale, managementul frontierei, lupta împotriva drogurilor (EUPOL Afganistan); sprijinirea Tribunalului Penal pentru Fosta Iugoslavie în investigaţiile asupra violării drepturilor omului şi dreptului umanitar, inclusiv prin căutarea şi deţinerea celor căutaţi pentru crime de război, genocid şi crime împotriva umanităţii (EUFOR ALTEA BiH).

